标题：修真秘录
基本信息
思仙问曰：夫修养之士，何物所宜食之，充饥得不伤损矣。真人曰：酸咸甘苦食之，各归其时，春夏秋冬顺之，勿逆其藏。所食大过，成疾亦深。节戒作方，延益无限。其伤损之事，前已具言，延益之宜，今为子说。无令脱略，子宜志之。
《八素》云：春宜食辛（辛能散也），夏宜食咸（咸能润也），长夏宜食酸（酸能收也），秋宜食苦（苦能坚也）。冬宜食甘肥（甘能缓中而长肌肉，肥能密理而补中），皆益五脏而散邪气矣。此四时之味，随所宜加之，食皆能益脏而除于邪，养生之道，可不移矣。
《礼记·内则》云：凡和春多酸，夏多苦，秋多辛，冬多咸，调以滑甘。注云：多其时味以养其气也。经曰：春无食酸，夏无食苦。四时各减时味者，谓气壮也。减其时味以杀盛气，《内则》所云多其时味，恐气虚羸。故多其时味以养其气也。《内则》云：春宜羔豚膳膏芗（春为木王。膏芗，牛膏也。牛中央土畜，木克土，木盛则土休废，用休废之膏，以节其气，故用牛膏芗也），夏宜腒鱐，（所留切）膳膏臊（腒，干雉也。鱐，干鱼也。臊，犬膏也。犬属西方金也。夏属南方火，火克金，火盛则金休废，故用犬膏，臊以节气也），秋宜犊麑膳膏腥（膏腥，鸡也。鸡属东方木，秋属西方金，金克木，金盛则木休废，故用鸡膏腥也），冬宜鲜羽膳膏膻（膏膻，羊也。羊属南方火，冬属北方水，水克火，水盛则火休废，故用休废膏膻也）。郑云：彼羔豚物，生而肥。犊麑物，盛而充。腒鱐膜，热而干。鱼雁水涸而性定。此八物得四时之气，尤为人食之不胜。是以用休废之脂膏煎和善之也、凡牛宜 稻 ，羊宜黍，豕宜稷，犬宜梁，鱼宜瓜，言其气味相成也。
《周礼·天官》云：凡食齐眠（音视）春时（饭宜温也），羹齐眠夏时（羹宜热也），酱齐眠秋时（酱宜凉也），饮齐眠冬时（饮宜寒也）。
《太素》云：肝色青，宜食甘。粳米饭、牛肉、枣，皆甘。心色赤，宜食酸。麻、犬肉、李，皆酸。脾色黄，宜食咸。大豆、猪肉、栗，皆咸。肺色白，宜食苦。麦、羊肉、杏、皆苦。肾色黑，宜食辛。黄黍、鸡肉、桃，皆辛。
又肝病者，宜食麻、麦、犬肉、李、韭。心病者，宜食麦、羊肉、杏、薤。脾病者，宜食粳米、牛肉、枣、葵。肺病者，宜食黄黍、鸡肉、桃、葱。肾病者，宜食大豆、黄黍、猪肉、栗、藿。
是故谨和五味，则骨正筋柔，气血以流，腠理以密。如是则气骨以精。谨道如法，长有天命。羊肉大热，羊头肉平，主风眩。疫疾。羊肚，主补胃虚损，小便数，止虚汗。羊乳酪，补肺利大肠。羊肾，补虚弱，益髓。
食宜篇
犬肉，温广主补五脏劳伤。久服，益气力，厚肠胃，实下焦，填骨髓。不食炙食。
牛肉，平。牛乳，甘寒。主补虚羸，止渴。牛酪，主寒热，止渴，除胸中热。牛酥，寒。淘胸其客气，利大小肠。
鹿头肉，主消渴及多梦。鹿肉，主补中，益气力。鹿蹄肉，主骨髓中疼痛。鹿久食令人耐寒。
獐肉，补五脏。从八月至十一月食，胜羊肉。
驴肉，主风狂，忧愁不乐，能安心气。
獾肉，主久水胀垂死。作羹食之大效。
豹肉，温酸。主强筋骨，志性。
猬肉，平。食之肥下焦，强胃气，能食。
雄鸡肉，酸温。主下气，去狂邪，安五脏、肠中消渴。
乌雄鸡肉，甘温。主补中，止痛，除心腹恶气。
乌雌鸡肉，味平甘。主除风寒湿痹，五缓六急，安胎及乳痈。
雁肉，味甘平。主益气，轻身。久服长发，耐老不饥。
白鸭肉，平。主补虚羸，消毒热，和脏腑，利水道。黑鸭不可食。
野鸭肉，味咸寒。主补中益气，和脏腑，除客热，消食。九月后好食，消腹中虫，平胃气，调中，轻身。可长食之，胜家鸭。
鹑，温。补五脏，益中续气，实筋骨，耐寒暑，消结实。长食令人不厌，四月已后，八月已前不中食。
乾枣，味甘，辛温。主心腹邪气，安中，养脾气，助十二经脉，通九窍，补少津液，大惊强志、久服轻身，延年不饥，成仙。
栗，味咸，温。主益气，厚肠胃，补肾，令人耐饥。生食，治腰脚，不宜蒸食。
柿，味甘寒。补虚劳不足。干者厚肠胃，健脾气，消宿血。红柿，至补肺气，续经络气。
橘子，味酸寒。主下气，开脂膈痰疾结气，止渴。久服，除口臭，轻身长年。皮陈久者良。
乌梅，味苦平。主下气，除烦热，安心神，肢体疼痛，偏枯不仁，止下痢，好睡，口干。
柰 ，寒。益心气，补中焦不足。
樱桃，平。主调中，益脾气。多食无损，令人好颜色，美志性。
蒲桃，味甘平。主益气，倍力强志，耐饥寒，去肠间水，调中。久服之，轻身延年。
林檎，温。主止消渴，好睡。不可多食。
覆盆子，味甘平。主益气轻身，令人发不白。
甘蔗，味甘平。主益气，补脾气，利大肠，止渴。
豆蔻，味辛温。主温中，止呕吐，口臭。
莲子，寒。主五脏不足，伤中气绝，利益十二经脉，二十五络，益血气，食之心欢，止渴，去热，补中，养神，除百病。久服轻身，耐老延年。
鸡头实，主补中，愈百病，益子精，强志，明目。
菱实，平。主安中，补脏，令人不饥。
芋，平。主宽缓腹胃，除死肌，令人悦泽。
椹，寒。主补五脏，明耳目，利关节，通血脉，益精神。久食不饥，变白发。
枸杞，味苦寒。主五内邪气热中，消胸胁气，除客热风痹，坚筋骨，强阴，利大小肠，补虚损，明目，益精气。久服轻身，耐寒暑。
葵，味甘寒。宜脾。久食利骨气，为百菜主。
竹笋，味甘寒。主消渴，利水道，益气力，不可久食。
苜蓿，味苦寒。利五脏，轻身，去脾胃邪气诸热毒。不可久食，瘦人。
荠，味甘温。主利肝脏，和中，明目。服丹石人，不可多食。
蔓菁，味苦温。主消食下气，利五脏，轻身益气。
萝卜，寒。利五脏，轻身，益气。根，消食下气，除五脏中风，炼五脏中恶气，服之令人白净，细肌理，美颜色，制面毒。
白苣，味苦寒。主补筋力，利五脏，通经脉，令人齿白，聪明，少睡。
葱白，味辛，温平。冬月食之甚益儿不可多食，虚人。葱青叶，温，归肉。除肝邪，安中，利五脏，益目精。杀百药毒。
薤，味苦辛。宜心，归骨。除热寒，去水气，温中，散结气，轻身耐志。学道人长服之，通神安魂，益气力，续筋骨。
韭，味辛酸，温。归心，宜肝。可久食，安五脏，不利病人。
荏子，味辛。主咳逆，下气，温中，补髓。叶调中，却臭气 
紫苏，下气，除寒中。
薄荷，味苦平。却肾气，解劳乏。新病人不宜食。
荆芥，味苦温。辟邪气，除劳。不宜久食。
兰香，温。主消食，去停水，散毒气。
茼蒿，味辛平。主安心气，养脾胃，消饮食。不可频食。
香薷，味辛温。散水肿。止霍乱，去热风。不可多食。
苦菜，味苦寒。主五脏邪气。久服安心，益气，少卧。轻身不老，耐饥。
蓝菜，平。主填骨髓，利五脏，调六腑，理经络结气，明耳目，使人骨健少睡，益心力。久食大益人。
生姜，温。去痰下气，去胸中臭气，通神明，散烦闷，开胃口。
水芹，寒。养神益力，令人肥健，杀百药毒。
白蒿（今青蒿也），味辛。主补中益气，养五脏，长毛发，令黑。久服轻身不老。
小蓟根，味甘温。主养精保气，令人肥泽。
野苣，寒。久食轻身，少睡，调十二经脉，利五脏虚热气。长食，甚益人。
马芹，温。主心腹满，下气消食，能调味，甘香美。
决明，平。主明目，轻身，利五脏。
牛蒡，寒。主去热风，头面烦满，四肢不遂，通十二经脉。久服轻身。
菠菱，寒。主利五脏，通肠胃。服丹石人食之甚良。
朱莙荙，平。主补中下气，利五脏。
白黍米，味甘，辛温。宣肺，主补中益气。
粳米，味甘，辛苦。主心烦，止渴，益气，断下利，平胃气，长肌肉。
仓粳米，主补中益气，坚筋骨，通血脉。炊饭水浸，令酸食之，缓五脏六腑气。
白梁米，味甘寒。除胸中客热移易五脏六腑，续筋骨，可长食之。
粟米，味咸寒。主养肾气，去骨痹热中。益气力。陈者止利，压丹石毒。
胡麻，味甘。主益力气，长肌肉，填骨髓，坚筋骨，治金疮，止痛。久服轻身，长年。
绿豆，味甘酸。主虚羸，补五内虚乏，益气，安精神，行十二经脉。食之脾厚肚宽，可长食之。
大麦，味咸寒。宜心，主消渴，除烦热，益气调中。久食，头不白。
穬麦，味甘寒。主轻身，除热。久食令人多力健行。五谷之中穬麦为上。
小麦，味甘寒。主养肝气，去寒热，止渴烦，补中益气，和五脏，调经络。
薏苡仁，味甘温。主筋急拘挛，久风湿痹，下气。久服，轻身益气，除筋骨中邪气，利肠胃，消水肿，令人能食。
稗米，味甘平。主益气，补中，利脾胃气。
白豆，平。补五脏，益中，助十二经脉，可长食之。
饴糖，味甘温。主补虚乏，益心力，止渴，治喉咽痛，除唾血。
月宜篇
思仙问曰；尝闻月宿所宜食者，愿赐其法。真人曰：每月宿下，各有所宜之物，人若择而食之，亦可除其疾疹矣。今传于子，亦可晓示将来。
《养生论》云：正月卯日食鲖鱼，使人无瘟病。二月春分食龟，使人不蛔，子孙蕃息。三月宿毕食鲔鱼，使人不随美色，多气力。送迎各二日。
春三月食大肉，又先酸麦，无齿病，因甲乙以具。
四月宿昂食鸡，使人目明。五月夏至食鸣 鵙 ，送迎各二日。食鸱枭，送迎十日。六月宿房食野雉，使人阳多遂子孙矣。
夏三月食鸡雉及苦，先麦食之，无瘴病，因丙丁以具。
七月食蠹，使人宜子孙，送迎各二日 （蠹，木蝎也）。
八月秋分食蠹，使人无病淫，众人畏之，送迎二日。九月宿建星食雁，使人不病瘴。得良辰，美筋骨，送迎二日。
秋三月食马肉及辛，食之无寒病，因庚辛以具。
十月宿营室食诸鸟，使人烁心，益寿美色，送迎二日。十一月冬至食兔，令人不蛔，利足不僵。十二月腊夜，令人持椒卧井傍，无与人言，内椒井中，除瘟病。
冬三月食彘及咸，食之无足病，因壬癸以具。常以其月不尽三月。夕半食者无饱。